**АВТО ЗАМЫН САНД ХӨРӨНГӨ ТӨВЛӨРҮҮЛЭХ,**

**ЗАХИРАН ЗАРЦУУЛАХ ЖУРАМ**

**Нэг. Ерөнхий зүйл**

* 1. Авто замын тухай хуулийн 24 дүгээр зүйлд заасан “Авто замын сан”-д хөрөнгө төвлөрүүлэх, захиран зарцуулах, хяналт тавихтай холбогдон үүсэх харилцааг зохицуулахад энэхүү журмын зорилго оршино.
  2. Авто замын санд хөрөнгө төвлөрүүлэх, захиран зарцуулах, хяналт тавих үйл ажиллагаанд Авто замын тухай хууль, Төсвийн тухай хууль, Засгийн газрын тусгай сангийн тухай хууль, холбогдох бусад хууль тогтоомж, дүрэм журам болон энэхүү журмыг мөрдлөг болгон ажиллана.
  3. Улсын авто замын сан нь улсын төсвийн, нийслэл, орон нутгийн авто замын сан нь нийслэл, орон нутгийн төсвийн бүрэлдэхүүн хэсэг байна.
  4. Улсын авто замын санг авто замын асуудал эрхэлсэн төрийн захиргааны төв байгууллагын засвар, арчлалтын ажил хариуцсан нэгж, нийслэл, орон нутгийн авто замын санг нийслэл, аймаг орон нутгийн төсвийн асуудал хариуцсан нэгж хариуцан ажиллана.
  5. Авто замын сан нь Төрийн санд тусгай данстай байна.

**Хоёр. Авто замын сангийн хөрөнгийн эх үүсвэр, хөрөнгө төвлөрүүлэх**

* 1. Авто замын тухай хуулийн 25 дугаар зүйлийн 25.1 дэх хэсэгт заасан эх үүсвэрээс Улсын авто замын сан, 25.2 дахь хэсэгт заасан хөрөнгийн эх үүсвэрээс нийслэл, орон нутгийн авто замын сан тус тус бүрдэнэ.
  2. Авто замын санд тухайн жил зарцуулах хөрөнгийн төлөвлөгөөг ангилал тус бүрээр энэхүү журмын 1.4-т заасан нэгжүүд хариуцан гаргаж батлуулна.
  3. Улсын авто замын санд дараах байдлаар хөрөнгө төвлөрүүлнэ. Үүнд:
     1. Монгол Улсад импортоор оруулж байгаа автомашины онцгой албан татварын 30 хувийг гааль, татварын асуудал эрхэлсэн байгууллага нь Улсын авто замын сангийн тусгай дансанд төсвийн тухай хуулийн дагуу төвлөрүүлнэ.
     2. Гадаадын зээл, тусламж, хандивын хөрөнгөөс улсын авто замын санд хөрөнгө төвлөрүүлэн зарцуулах асуудлыг Гадаадын зээл, тусламжийг зохицуулах тухай хууль болон бусад холбогдох хууль журамд нийцүүлэн хэрэгжүүлнэ.
     3. Улсын авто замын санд төвлөрүүлэх хөрөнгийг тухайн жилийн Төсвийн тухай хуульд энэхүү хуулийн 2.2-т заасны дагуу авто замын асуудал эрхэлсэн төрийн захиргааны төв байгууллага тусгуулна.
     4. Олон улс, улсын чанартай болон тусгай зориулалтын авто зам дээр замын хөдөлгөөний аюулгүй байдлын зөрчил гаргасан, авто замын талаархи хууль тогтоомжийг зөрчсөн этгээдэд ногдуулсан торгуулийг Зөрчлийн тухай хуулийн 14 дүгээр зүйлийн 14.4, 14.5 дугаар зүйлд заасан хэмжээгээр ногдуулах бөгөөд торгуулийн 60 хувьтай тэнцэх хөрөнгийг Авто замын тухай хуулийн 25.1.5 дугаар зүйлийн хүрээнд Тээврийн цагдаагийн газар нь Улсын авто замын сангийн тусгай дансанд хагас болон бүтэн жилээр төвлөрүүлнэ.
     5. Олон улс, улсын чанартай авто замын зурвас газарт холбогдох зөвшөөрлийн дагуу үйлчилгээ эрхэлсний төлбөр хураамжийг аймгийн Засаг дарга хагас болон бүтэн жилээр төвлөрүүлөн нийт төвлөрсөн хөрөнгийн 70 хувийг Улсын авто замын сангийн тусгай дансанд үлдсэн 30 хувийг орон нутгийн замын санд төвлөрүүлөн Авто замын тухай хуулийн 17.3, 22.4-т заасны дагуу захиран зарцуулж болно.
     6. Олон улс, улсын чанартай болон тусгай зориулалтын авто зам ашигласны төлбөрийг Авто замын тухай хуулийн 30 дугаар зүйл болон холбогдох журмын дагуу авч улсын авто замын санд төлөвлөрүүлнэ.
  4. Нийслэл, орон нутгийн авто замын санд эх үүсвэр тус бүрээр дараах байдлаар хөрөнгө төвлөрүүлнэ. Үүнд:
     1. Авто тээврийн болон өөрөө явагч хэрэгслийн албан татварыг татварын харьяа дүүрэг, аймаг орон нутгийн татварын албанаас холбогдох хууль, дүрэм журмын дагуу авч нийслэл, орон нутгийн авто замын сангийн тусгай дансанд тухай бүр төвлөрүүлнэ.
     2. Нийслэл, орон нутгийн төсвөөс замын санд тухайн жилийн төсвөөс хуваарилах бөгөөд тус хөрөнгө нь тус сангийн хөрөнгийн 10-оос доошгүй хувийг эзэлнэ. Аймаг, Нийслэлийн засаг дарга нь тус хөрөнгийг нийслэл, орон нутгийн төсвөөс Авто замын санд хуваарилан аймаг, нийслэлийн иргэдийн Хурлаар батлуулах ажлыг зохион байгуулна.
     3. Гадаадын зээл, тусламж, хандивын хөрөнгөөс авто замын санд хөрөнгө төвлөрүүлэн зарцуулах асуудлыг Гадаадын зээл, тусламжийг зохицуулах тухай хууль болон бусад холбогдох хууль журамд нийцүүлэн хэрэгжүүлнэ.

* + 1. Нийслэл, орон нутгийн авто зам дээр хөдөлгөөний аюулгүй байдлын зөрчил гаргасан, авто замын талаархи хууль тогтоомжийг зөрчсөн этгээдэд торгуулийг Зөрчлийн тухай хуулийн 14 дүгээр бүлгийн 14.4, 14.5 дугаар зүйлд заасан хэмжээгээр ногдуулах бөгөөд торгуулийн орлогыг 60 хувьтай тэнцэх хөрөнгийг Авто замын тухай хуулийн 25 дугаар зүйлийн 25.2.4 дүгээр зүйлийн хүрээнд аймаг, нийслэлийн засаг дарга авто замын сангийн тусгай дансанд хагас болон бүтэн жилээр төвлөрүүлэх ажлыг зохион байгуулна.
    2. Нийслэл, орон нутгийн авто замын зурвас газар, зогсоол ашигласны төлбөрийн хувь хэмжээ болон үйл ажиллагааны талаарх журмыг тухайн орон нутгийн иргэдийн хурал батлах бөгөөд авто замын зурвас газар, зогсоол ашигласны төлбөрийн орлогыг аймаг, нийслэлийн засаг дарга авто замын сангийн тусгай дансанд хагас болон бүтэн жилээр төвлөрүүлэх ажлыг зохион байгуулна.
    3. Авто замын зурвас газарт үйлчилгээ эрхлэх буюу худалдаа үйлчилгээний байгууламж, сурталчилгааны байгууламж, хаягийн байгууламж, зарлалын самбар зэрэг үйлчилгээ эрхлэх төрөл, төлбөрийн хэмжээг тухайн орон нутгийн иргэдийн хурал тогтоон батлах бөгөөд үйлчилгээ эрхэлсний төлбөрийг аймаг, нийслэлийн засаг дарга авто замын сангийн тусгай дансанд хагас болон бүтэн жилээр төвлөрүүлэх ажлыг зохион байгуулна.

**Гурав. Авто замын сангийн хөрөнгийг захиран зарцуулах**

* 1. Тухайн жилд захиран зарцуулахаар төлөвлөсөн Улсын авто замын санг тухайн жилийн төсвийн тухай хуульд, нийслэл, орон нутгийн авто замын санг тухайн жилийн нийслэл, орон нутгийн төсөвт тус тус тусгана.
  2. Авто замын сангийн хөрөнгийг Улсын авто замын сан, нийслэл, орон нутгийн авто замын сангийн хөрөнгийг Авто замын тухай хуулийн 24 дүгээр зүйлийн 24.3, 24.4, 24.5 дэх хэсэгт заасны дагуу зарцуулна.
  3. Авто замын сангийн тухайн жилд батлагдсан хөрөнгийн 90-өөс багагүй хувийг Авто замын тухай хуулийн 24 дүгээр зүйлийн 24.3, 24.4-д заасан үйл ажиллагааг, 10-аас ихгүй хувийг мөн хуулийн 24 дүгээр зүйлийн 24.5-д заасан үйл ажиллагааг санхүүжүүлэхэд зарцуулах чиглэл баримтлана.
  4. Авто замын санг Авто замын тухай хуулийн 24 дүгээр зүйлийн 24.9-д заасны дагуу захиран зарцуулна.
  5. Авто замын сангийн хөрөнгийг хууль тогтоомжид зааснаас бусад зориулалтаар зарцуулахыг хориглоно.

**Дөрөв. Сангийн үйл ажиллагаа**

* 1. Улсын болон нийслэл, орон нутгийн авто замын сангийн хөрөнгийн төвлөрүүлэлт, түүний зарцуулалт болон үлдэгдлийг улирал бүрийн тайланг энэхүү журмын 1.4-т заасан авто замын аниглал тус бүрийг хариуцсан нэгжүүд гаргаж дараа улирлын 15-ны дотор, жилийн тайланг дараа оны 3 дугаар сарын 1-ний дотор Авто замын зөвлөлд хүргүүлнэ.

**Тав. Гүйцэтгэлийг тайлагнах, хяналт тавих**

5.1. Авто замын сангийн орлого, хөрөнгийн зарцуулалтад тавих олон нийтийн хяналтыг зам хэрэглэгчид болон иргэдийн төлөөллөөс бүрдсэн “Авто замын зөвлөл” хэрэгжүүлнэ.

**Зургаа. Хариуцлага**

6.1. Энэхүү журмыг зөрчсөн иргэн, аж ахуй нэгж, албан тушаалтанд Авто замын тухай хууль, Зөрчлийн тухай хууль холбогдох хууль тогтоомжийн дагуу хариуцлага тооцно.